Külalismeeskond asus kohtumist juhtima juba seitsmendal minutil, kui täpne oli Roman Debelko. Sama mees suurendas Levadia eduseisu teise poolaja kolmandal minutil, sisuliselt juba järgmisel rünnakul tegi Igor Žurahhovski tabamus seisuks 3:0.

Kümme minutit enne kohtumise lõppu saadeti teise kollase kaardi tõttu varajase duši alla Cam Felek, aga matši esimesel üleminutil sahistas Tallinna klubi Muamer Svraka läbi taas Viljandi võrku.

Levadial on 27 vooru järel kolmandana 59 punkti, teisel kohal olevast Florast jäädakse maha ühe silmaga. Viljandil on 17 punkti ja see annab neile kaheksanda koha.

Enne mängu:

Viljandi Tuleviku jaoks pole Levadia sugugi lihtne vastane olnud: viimasest kümnest mängus on Tulevik kaotanud üheksa ning Tallinna klubile on suudetud lüüa vaid üks värav – seda mulluses 1:0 võidumängus. Tänavu on Tulevik ja Levadia omavahel mänginud kahel korral, kui märtsis alistas Levadia Viljandi koguni 7:0 ning mais olid tallinlased paremad skooriga 5:0.

Tallinna FCI Levadia on enda viimasest viiest mängust võitnud neli, kaotades vaid Florale. Viimati võitis Levadia Tallinna Kalevit, kellest oldi üle 3:0. Tuleviku jaoks on olukord vastupidine, sest viimasest viiest mängust on kaotatud neli ja võidetud üks. Eelmises voorus alistati Kuressaare 4:1.

Viljandi treener Raiko Mutle: "Oleme padukaitsvast mängustiilist juba tükk aega tagasi loobunud ja selgelt ka välja öelnud, et kümnekesi trahvikasti ümber istudes me mänguliselt ei arene, see ei ole meie eesmärk ja me ei lähe seda tegema ka Levadia vastu. See ei tähenda mõistagi pea ees tulle tormamist, ent kasvõi näiteks Nõmme Kalju vastu tõestasime: me võitleme lõpuni nii kaitses kui ka rünnakul."

Levadia treener Aleksandar Rogic: "Kasutasime koondisepausi, et end värskendada ning valmistuda hooaja viimaseks vaatuseks. Ihkame taas väljakule pääseda. Eelseisva mängu tulemuse võtmekohad on keskendumine, fookuse hoidmine ja taktikaline plaan."